
A magyar szakszervezeti konföderációk javaslata a 2022/2041 EU irányelv kapcsán kialakítandó cselekvési tervhez, a munkavállalói szervezkedési szabadság és a szakszervezeti jogok fejlesztése kérdéskörében

A jelen kezdeményezést jegyző magyar szakszervezeti konföderációk kezdeményezik a munkavállalók szervezkedési szabadságának helyreállítását és megerősítését, annak érdekében, hogy az állampolgárok tisztességes munkával tisztességes bérhez és méltó munkakörülményekhez juthassanak a jövőben. 
Álláspontunk szerint a jelenlegi jogi keretek nem biztosítanak elvárható mértékben tisztességes munkalehetőségeket a magyar munkavállalók számára. A jelenlegi szabályozás egyoldalúan piacpárti, háttérbe szorítja a munkavállalók demokratikus cselekvési lehetőségeit. Ennek a helyzetnek a negatív hatásai nem csak a bérezés területén, de a munkabiztonság, az egészségmegőrzés, továbbá a közszolgáltatások krónikus humánerőforrás hiánya területén is nap mint nap tapasztalhatóak. Ezek a negatív hatások egyúttal kimutathatóan fékezik a nemzetgazdaság teljesítményét és rontják a közszolgáltatások minőségét is.
Tekintettel a fentiekre és a Magyarország által ratifikált, nemzetközi normákban megfogalmazott, a szociális partnerség rendszeréből fakadó lehetőségekre, a magyar szakszervezeti konföderációk tárgyalásokat kezdeményeznek a munkavállalók kollektív biztonságának és a szakszervezeti jogosítványok fejlesztése érdekében, egyúttal kifejtik első javaslataikat.
[bookmark: _Hlk237594300]Az alábbi javaslattétel során az öt szakszervezeti konföderációnak a 2012. évi I. törvény a munka törvénykönyvéről bevezetése óta e tárgyban monitorozott gyakorlati tapasztalataikra, valamit az Árnyékjelentés a kollektív szerződés magyar szabályozásáról. Javaslatok a 2022/2041/EU irányelvben előírt akciótervhez (Budapest, 2024. Szerk.: Kártyás Gábor – Gyulavári Tamás.) című kutatási elemzés megállapításaira hagyatkoztak.


Helyzetértékelés
[bookmark: _Hlk237611438]Az Európai Unióban biztosítandó megfelelő minimálbérekről szóló 2022/2041 irányelv 4. cikkének (2) bekezdése értelmében azoknak a tagállamoknak, amelyekben a kollektív szerződéses lefedettség nem éri el a 80%-os küszöbértéket, egy a lefedettség növelését célzó cselekvési tervet kell a szociális partnerekkel közösen készíteni. A cselekvési tervek elkészítésének 2025 decemberéig kitűzött határidejét Magyarország elmulasztotta, a további késlekedések és esetleges kötelezettségszegési eljárások elkerülése végett így szükséges mielőbb megkezdeni a kollektív szerződési lefedettség növelését szolgáló intézkedésekkel kapcsolatos egyeztetéseket.
Az irányelv szerinti 80%-os küszöbértéket jelenleg kizárólag olyan EU-tagállamok érik el, amelyekben erős az ágazati érdekegyeztetés a munkáltatók és a szakszervezetek között, és az [image: ]azt körülvevő, támogató jogi, gazdasági és társadalmi környezet érdemi lehetőséget teremt ágazati kollektív szerződések kötésére. Ennek előfeltétele, hogy mind a munkáltatói, mind a szakszervezeti oldal megfelelő érdekeltséggel és kapacitással rendelkezzen. A decentralizált magyar munkaügyi kapcsolatok ugyanakkor szinte kizárólag a vállalati szintre korlátozódnak. Bár névleg a kollektív szerződések megerősítése is a hatályos munka törvénykönyve céljai között szerepelt, a szakszervezetek gyengítésére, valamint a kollektív megállapodások alternatíváját jelentő egyoldalú munkáltatói döntéshozatal és az egyéni megállapodások súlyának növelésére alapozott kodifikáció erre nem bizonyult alkalmasnak. A lefedettségi szint immáron állandósult csökkenése[footnoteRef:1] azt mutatja, a fennálló jogi, társadalmi, gazdasági keretek még a meglévő, rendkívül alacsony lefedettségi szint fenntartásához sem elégségesek. Mindeközben az ágazati szint lényegében inaktív, kiterjesztett kollektív szerződés mindössze egyetlen ágazatban van hatályban.[footnoteRef:2] [1:  2015-ben a KSH adatai szerint ez az érték 20,6% volt, addig 2020-ban már csak 18,5%. (2015: https://www.ksh.hu/docs/hun/xstadat/xstadat_evkozi/e_szerv9_01_45.html; 
https://www.ksh.hu/docs/hun/xstadat/xstadat_evkozi/e_munkmin_9_18_03_04.html]  [2:  Berki Erzsébet: Kollektív szerződések Magyarországon (2012–2023). In: Gyulavári Tamás – Kártyás Gábor (szerk.): A kollektív szerződéses lefedettség csökkenése Magyarországon (2012–2023). Friedrich Ebert Stiftung, Budapest, 2023.] 
1. ábra Forrás: OECD-AIAS ICTWSS adatbázis

Ennek ismeretében az európai összehasonlításában kifejezetten alacsony, az uniós küszöbérték negyede körül mozgó kollektív szerződési lefedettségi szint növeléséhez a rendszer átalakítása szükséges.



1. A munkavállalók kollektív szerződés kötésével kapcsolatos fejlesztési javaslatok.

1.1. Jelenleg nem rendelkezünk teljesen megbízható adatokkal a kollektív szerződési lefedettségről, az állami nyilvántartási rendszer pedig hiányosságokkal küzd. Bizonyos esetekben tisztázásra szorul a szakszervezetek kollektív szerződéskötési jogosultsága. Emellett szükséges bővíteni a kollektív szerződés szabályozási szerepét, ösztönözve ezzel a munkáltatói szerződéskötési szándékot. Ezért javasoljuk, hogy a kormányzat tekintse át az MKIR adatbázis hiányosságait, és teremtse meg, illetve folyamatosan tartsa karban a kollektív szerződések megbízható, naprakész nyilvántartását, ami alapja lehet a kollektív szerződésekre vonatkozó pontos és részletes statisztikai adatbázisnak.
1.2. A KSH évente, összehasonlítható, részletes adatokat tegyen elérhetővé a kollektív szerződések számára és tartalmára vonatkozóan.
1.3. A KSH és az MKIR adatai alapján évente készüljön kormányzati jelentés a kollektív szerződésekre vonatkozó adatokról, az aktuális problémákról és trendekről, valamint az ezekkel kapcsolatos kormányzati, jogalkotási feladatokról.
1.4. Kerüljön kivezetésre a jogszabályokból a normatív üzemi megállapodás jogintézménye, mert lehetőséget ad a kollektív szerződés mellőzésére.
1.5. Főszabály szerint a reprezentatív szakszervezetek közösen legyenek jogosultak megállapodást kötni, de megegyezés hiányában a megállapodásból kihagyhatók egy bizonyos arányú tagság alatt álló szakszervezetek
1.6. A munkáltatónál szakszervezeti szövetségként működő szakszervezet tagszervezeteinek a munkáltatóval munkaviszonyban álló tagjai együttes taglétszáma legyen az irányadó a kollektív szerződéskötési jogosultság megállapításának.
1.7. Kerüljön jogszabályban megfogalmazásra, hogy ha egy szakszervezet elveszíti a reprezentativitását, akkor ne legyen jogosult a hatályban lévő kollektív szerződést módosítani, vagy felmondani. Ezzel párhuzamosan az Mt.-ben meg kellene fogalmazni, hogy a kollektív szerződés megkötését követően reprezentatívvá váló szakszervezet felmondhatja a kollektív szerződést.
1.8. Meg kell szüntetni azt a jogszabály által jelenleg biztosított lehetőséget, hogy a szűkebb hatályú kollektív szerződés a munkavállaló hátrányára eltérhet a tágabb hatályútól.
1.9. A kollektív szerződés kizárólagos szabályozási tárgyköreit bővíteni kellene a munkáltatói egyoldalú szabályozás és a munkaszerződés rovására, mind a munkahelyi, mind pedig az ágazati szintű kollektív szerződések javára.

Így az egyéni megállapodásokra tartozó egyes tárgykörök kollektív szerződésre utalása például: a hátrányos jogkövetkezmények alkalmazása, pótlékátalány, alapbérbe épített pótlék, rendkívüli munkaidő éves mértékének emelése, a szabadság egy részének átvitele tárgyévet követő év végéig.


A munkáltató egyoldalú döntésére tartozó tárgykörök kollektív szerződésre utalása például: két hónapnál hosszabb munkaidőkeret, közölt beosztás módosítása, 11 óránál rövidebb napi pihenőidő alkalmazása, pihenőnapok, heti pihenőidő összevont kiadása hosszabb időtávon.
1.10. A köztulajdonú munkáltatókra vonatkozó kógens szabályok hatályon kívül helyezése.



2. Javaslata a közszféra esetében a kollektív szerződések rendszerének kialakítására. (Forrás: Árnyékjelentés a kollektív szerződés magyar szabályozásáról. Javaslatok a 2022/2041/EU irányelvben előírt akciótervhez (Budapest, 2024. Szerk.: Kártyás Gábor – Gyulavári Tamás. 57. o.)
Az alábbi komplex javaslat, tekintettel arra, hogy a közszféra területén a kollektív szerződéskötés szabályozása az elmúlt másfél évtizedben eltérő, de minden esetben a korábbi lehetőségekhez képest jogkorlátozó volt, a szakszervezeti konföderációk tárgyalási alapját képezi.
	Munkáltató
	A kollektív alku javasolt…

	
	személyi hatálya
	szintje
	tárgyköre

	Közszolgáltatások
	mindenkire, a vezetők kivételével
	többszintű (munkahelyi és ágazati is)
	a kógens jogi szabályozás elsődlegessége mellett

	Közigazgatás
	mindenkire, a „magas beosztású” alkalmazottak kivételével
	a kormányzati igazgatásnál centralizált, az autonóm szerveknél és az önkormányzatoknál munkahelyi
	a kógens jogi szabályozás elsődlegessége mellett

	Fegyveres szervek, rendvédelem
	a civilekre, a „magas beosztású” alkalmazottak kivételével
	centralizált
	a kógens jogi szabályozás elsődlegessége mellett

	Igazságszolgáltatás
	Ügyészség

	mindenkire
	centralizált
	a jelenlegi 157. § szerinti „megállapodás” mintájára, de kollektív szerződésként

	
	Bíróságok
	Nem
	–
	–

	
	Egyéb igazságügyi alkalmazottak
	mindenkire, a „magas beosztású” alkalmazottak kivételével
	centralizált
	a kógens jogi szabályozás elsődlegessége mellett

	Köztulajdonban álló munkáltatók
	mindenkire, a vezetők kivételével
	többszintű (munkahelyi és ágazati is)
	az abszolút diszpozitivitás szerint





3. A versenyszférában az ágazati szintű kollektív szerződések szabályozásának fejlesztési kérdései

Az irányelvben meghatározott 80%-os küszöbérték közelítéséhez elengedhetetlen a versenyszféra ágazati érdekegyeztetési rendszerének megerősítése, ösztönzése. Utóbbi ösztönzés kiemelt eszközeit jelentheti a kizárólagos ágazati tárgykörök meghatározása, valamint az állami forrásfelhasználás szociális kötöttségének kialakítása. 

3.1. Érdekalapú munkajogi megoldások biztosítása az ágazati kollektív szerződések elterjesztéséhez. Több olyan tárgykör rögzítése is indokolt lenne, ahol csak az ágazati megállapodás térhet el a jogszabálytól. Ilyen lehet pl. a munkaidőkeret, a rendkívüli munkaidő, a hátrányos jogkövetkezmények.
3.2. A kollektív megállapodások rendszerének működőképessége érdekében sürgetőnek tartjuk az Ágazati Párbeszéd Bizottságok rendszerének újrastruktúrálását, az erről való részletes vita megkezdését.
3.3. A kiterjesztés jogintézményének újra szabályozására van szükség, az önkéntesen szerveződő munkáltatói érdekképviseletek részére előírt egyes kritériumok csökkentésével
3.4. A közbeszerzések, közvetlen és közvetett állami támogatások rendszere ösztönözze a kollektív szerződéskötést, így például jelentsen előfeltételt vagy előnyt az ágazati munkáltatói szövetséghez tartozás, illetve jelentsen előnyt a helyi vagy ágazati kollektív szerződés hatálya alá tartozás.



4. Szakszervezeti jogosultság, mint a munkavállalói kollektív képviselet megerősítése

[bookmark: _GoBack]A kollektív szerződéskötés hatékonysága jelentős részben a partnerek kapacitásainak, tárgyalási erejének függvénye. Mivel a szakszervezeti tárgyalási részvétel a munkahelyi működés függvénye, mind a helyi szintű, mind az ágazati megállapodások megkötését meghatározza a szakszervezeti jogosultságok és védettség szintje. A korábbi, szakszervezeteket gyengítő megközelítés kudarcát felismerve így egyes jogtechnikai módosításokon felül szükséges a szakszervezetek törvényi helyzetének megerősítése, kapacitásainak bővítése, valamint a szervezkedés alapjogának hatékony védelme.

4.1. Indokolt az Mt. szakszervezetekkel kapcsolatos fogalomhasználatának (például „tisztségviselő”, „felsőbb szerv”) átfogó felülvizsgálata.
4.2. Szükséges a szakszervezeti jogosítványok jogállás- és szektorsemleges biztosítása, a kollektív szerződéses szabályozás lehetőségeinek differenciálása mellett a közszféra, illetve a versenyszféra területén.
4.3. Szükséges az üzemi tanács és a szakszervezet funkcionális szétválasztása, a szakszervezeti jogosítványok meghatározása, a normatív hatályú üzemi megállapodás lehetőségének eltörlése.

Azon jogosultságok, melyeket mindenképpen biztosítani szükséges a szakszervezetek számára: 

· belépés jogának feltétlen biztosítása a szakszervezetek számára akkor is, ha nem munkavállaló szakszervezeti megbízottról és tisztségviselőről van szó,
· munkaszervezeten belül működős szakszervezet szervezésének lehetősége,
· hirdetmények és szakszervezeti népszerűsítő kiadványok közzétételének joga,
· helyiséghasználati jog,
· szakszervezeti tagdíjelvonás és munkaáltató általi utalás szektorsemleges biztosítása,
· taglétszám alapján munkaidőkedvezmény biztosítása a szakszervezeti feladatok ellátására, távolléti díj biztosításával,
· képzési célú tisztségviselői és tagsági távollét biztosítása,
· információhoz jutási és széleskörű tájékozódás jog egyértelmű biztosítása, 
· állami szervektől szakszervezeti megkeresésre 30 napon belüli tájékoztatási kötelezettség biztosítása,
· ellenőrzési, kifogási és együtt döntési jogok strukturált kialakítása.

4.4. Lehetővé kell tenni a szakszervezet számára a közérdekű igényérvényesítést.
4.5. Át kell alakítani a munkaidő-kedvezmény szabályait, valamint lehetővé kell tenni a szakszervezet által foglalkoztatott szakértők állami alapból történő finanszírozását.
4.6. Ki kell dolgozni a szakszervezeti taglétszámok igazolására vonatkozó szabályozást, amely célra javasoljuk a bíróságon vezetett átlátható, naprakész, közhiteles nyilvántartás létrehozását.
4.7. A szakszervezetek nyilvántartásba vétele és az egyes változásbejegyzési aktusok során indokolt a gazdasági társaságokéhoz hasonló, „sui generis” eljárásjogi szabályozás (polgári nemperes eljárás) megalkotása, amely jóval rövidebb – például tizenöt napos – ügyintézési határidőket tenne lehetővé.
4.8. A munkavállalói érdekképviseleti jogok megfelelő érvényesülésének vizsgálata kerüljön ismét a munkaügyi (foglalkoztatás-felügyeleti) ellenőrzés hatáskörébe, a jogsértéshez pedig kapcsolódjon szankció (például munkaügyi bírság)
4.9. A kollektív munkajogi/szakszervezeti jogosultságokat megsértő munkáltatók másodlagos szankcióként ne részesüljenek meghatározott ideig (pl. 5 évig) állami támogatásokban, ne indulhassanak közbeszerzésekben.
4.10. A munkáltatói adatszolgáltatási kötelezettséget limitáló, valamint a munkahelyi véleménynyilvánítást széles körben korlátozó jogos gazdasági, illetve szervezeti érdekekre vonatkozó szabályozás felülvizsgálata.
4.11. A szervezkedés szabadsága megsértésének büntetőjogi szankcionálása (egyesülési szabadság megsértése bűntettének mintájára/kiegészítésével)


5. A sztrájkszabályozás legfontosabb fejlesztési pontjai

A jelenlegi sztrájkjogi környezet általában véve bizonytalan, a közszféra egyes területein pedig egyenesen nemzetközi sztenderdekbe ütköző mértékben korlátozott. A munkabeszüntetés kivételes, megállapodások kikényszerítésére alkalmas eszköze így ma korlátozottan vagy alig áll a munkavállalók rendelkezésére, a jogi környezet átfogó felülvizsgálata így elengedhetetlen.

5.1. Pontos fogalommeghatározásokat kell alkalmazni a jogszabályokban. (Pl. dolgozó, sztrájk, figyelmeztető sztrájk, kollektív érdekvita.)
5.2.  A megállapodások alkalmazása helyett valódi kollektív tárgyalások jogi lehetőségének megteremtése a közszolgálat ágazataiban.
5.3. A sztrájkjog kiterjesztése a rendvédelmi és a honvédelmi alkalmazottakra.
5.4. A „hasonló megállapodásra” utaló mondatok törlése a sztrájkjog kapcsán azt tartalmazó joganyagokból. (Pl. 2020. évi C. törvény az egészségügyi szolgálati jogviszonyról15. § (11))
5.5. A még elégséges szolgáltatásra kötelezett szolgáltatások listájának jogszabályban való rögzítése és/vagy a még elégséges szolgáltatás megállapítása arbitráció útján a bírói út helyett.
5.6. A munkáltató szankcionálása a még elégséges szolgáltatásra vonatkozó kötelezettségei és az együttműködési kötelezettség megszegése esetén, sérelemdíj címén.
5.7. A jogellenes sztrájk esetei közül ki kell venni azt az esetet, amikor a még elégséges szolgáltatás a munkáltató hibájából nem teljesül.
5.8. A biztosítás szünetelésének esetei közül ki kell venni azt az esetet, amikor a munkavállaló sztrájk miatt nem kap díjazást.
5.9.  A sztrájkmegállapodást kollektív szerződésként kell elismerni.
5.10. A „békekötelem” kollektív szerződési tárgykörré tétele szükséges, a törvényi kötelezettség helyett.


Budapest, 2026. augusztus 19.

Értelmiségi Szakszervezeti Tömörülés
Független Szakszervezetek Demokratikus Ligája
Magyar Szakszervezeti Szövetség
Munkástanácsok Országos Szövetsége
Szakszervezetek Együttműködési Fóruma

